
[bookmark: TextBodyBegin]Európsky parlament,
–	so zreteľom na žiadosť o zbavenie imunity Ilarie Salisovej, ktorú podal 10. októbra 2024 Krajský súd  Budapešť – hlavné mesto v súvislosti s trestným konaním prebiehajúcim na tomto súde a ktorá bola oznámená v Európskom parlamente 22. októbra 2024,
–	po vypočutí Ilarie Salisovej 13. februára 2025 a so zreteľom na dokumenty, ktoré predložila počas celého konania v súlade s článkom 9 ods. 6 rokovacieho poriadku,
–	so zreteľom na dodatočné informácie, ktoré poskytol Krajský súd  Budapešť – hlavné mesto,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013, 19. decembra 2019 a 5. júla 2023[footnoteRef:1], [1:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115; rozsudok Všeobecného súdu z 5. júla 2023, Puigdemont i Casamajó a i./Parlament, T-272/21, ECLI:EU:T:2023:373.] 

–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0183/2025),
A.	keďže 10. októbra 2024 podal Krajský súd  Budapešť – hlavné mesto žiadosť, aby bola Ilaria Salis, poslankyňa Európskeho parlamentu zvolená v Taliansku, zbavená imunity v súvislosti s trestným konaním prebiehajúcim na tomto súde;
B.	keďže podľa žiadosti sa členovia organizácie zriadenej v Nemecku v roku 2022 rozhodli uskutočniť násilné koordinované útoky v Budapešti proti krajne pravicovým sympatizantom alebo neidentifikovaným osobám, ktoré sú vnímané ako krajne pravicoví sympatizanti alebo sú podozrivé z podpory krajnej pravice, a tieto útoky naplánovali na 11. februára 2023 a na dni pred týmto dátumom a po ňom, kedy sa slávi tzv. Deň cti, každoročné podujatie v Budapešti, ktoré pripomína pokus obkľúčených nacistických vojsk o útek v roku 1945 a ktoré je miestom stretnutia európskej neonacistickej scény; keďže podľa žiadosti Ilaria Salis vycestovala do Maďarska, aby sa zúčastnila na týchto koordinovaných útokoch, a 10. a 11. februára 2023 sa ich zúčastnila; keďže sa objavili správy o roztržkách a násilných incidentoch, ktorých sa dopustili jednotlivci oslavujúci tzv. Deň cti; keďže Krajský súd  Budapešť – hlavné mesto uviedol, že si napriek tomu nie je vedomý žiadnych násilných činov spáchaných ktorýmkoľvek účastníkom osláv tzv. Dňa cti v roku 2023, ktoré by viedli k prijatiu akýchkoľvek opatrení proti takémuto účastníkovi, s výnimkou Ilarie Salisovej a dvoch ďalších obžalovaných v tejto veci;
C.	keďže podľa žiadosti bola Ilaria Salis, jedna z troch obvinených v tomto prípade, obvinená v súlade s prvou časťou § 164 ods. 8 a v rozpore s § 164 ods. 1 zákona C z roku 2012 maďarského trestného zákona z účasti na troch pokusoch o ublíženie na zdraví so život ohrozujúcimi následkami ako členka zločineckej organizácie, a to dvakrát ako spolupáchateľka a raz ako pomocníčka; keďže skutky, ktorých sa Ilaria Salis údajne dopustila, predstavujú trestné činy podľa maďarského trestného zákonníka;
D.	keďže Ilaria Salis bola zvolená vo voľbách do Európskeho parlamentu v júni 2024;
E.	keďže údajné trestné činy nepredstavujú a z toho vyplývajúca žiadosť o zbavenie imunity nesúvisí s názorom alebo hlasovaním, ktoré vyjadrila Ilaria Salis pri výkone svojich funkcií v zmysle článku 8 Protokolu č. 7 o výsadách a imunitách Európskej únie;
F.	keďže v článku 9 prvom odseku Protokolu č. 7 o výsadách a imunitách Európskej únie sa stanovuje, že poslanci Európskeho parlamentu požívajú na území ich vlastného členského štátu imunitu priznanú poslancom parlamentu ich krajiny a na území ktoréhokoľvek iného členského štátu imunitu proti zadržaniu a právomoci súdov;
G.	keďže v súlade s článkom 5 ods. 2 rokovacieho poriadku Európskeho parlamentu  poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
H.	keďže z judikatúry Súdneho dvora Európskej únie vyplýva, že Európsky parlament má „veľmi širokú mieru voľnej úvahy, pokiaľ ide o smerovanie, ktoré zamýšľa priznať rozhodnutiu o žiadosti o zbavenie imunity (...), vzhľadom na politický charakter takéhoto rozhodnutia“[footnoteRef:2]; [2:  	Rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23, bod 59 a citovaná judikatúra.] 

I.	keďže pri výkone tejto širokej miery voľnej úvahy Európsky parlament v tomto konkrétnom prípade konštatoval, že Ilaria Salis bola v priebehu trestného konania proti nej vystavená tvrdým väzenským podmienkam a opatreniam; keďže sa zdá, že Krajský súd v Budapešti si nie je vedomý žiadnych násilných činov spáchaných inými účastníkmi, najmä tými, ktorí si v roku 2023 pripomínali tzv. Deň cti, ktoré by viedli k prijatiu akýchkoľvek opatrení proti nim; keďže sa preto zdá, že v súvislosti s prijatými informáciami existujú pochybnosti, ktoré nebolo možné rozptýliť; keďže základným účelom konania a následnej žiadosti je preto zjavne umlčanie Ilarie Salisovej z dôvodu jej dlhodobých politických názorov a aktivizmu, najmä pokiaľ ide o jej nesúhlas s každoročným neonacistickým spomienkovým podujatím v Budapešti, ktoré sú tiež základom jej angažovanosti a politickej činnosti ako poslankyne Európskeho parlamentu;
J.	keďže sa preto zdá, že v tomto prípad možno predpokladať existenciu fumus persecutionis, t. j. „konkrétnych skutkových okolností“[footnoteRef:3], ktoré naznačujú, že uvedené trestné stíhanie sa začalo s úmyslom poškodiť politickú činnosť Ilarie Salisovej ako poslankyne Európskeho parlamentu; [3:  	Rozsudok Súdneho dvora zo 17. septembra 2020, Troszczynski/Parlament, C-12/19 P, ECLI:EU:C:2020:725, odsek 26.] 

K.	keďže na jednej strane Európsky parlament nemožno považovať za súd a na druhej strane poslanec nemôže byť v súvislosti s postupom zbavenia imunity považovaný za obvineného[footnoteRef:4]; [4:  	Rozsudok Všeobecného súdu z 30. apríla 2019, Briois/Parlement, T-214/18, ECLI:EU:T:2019:266.] 

1.	rozhodol nezbaviť Ilariu Salisovú imunity;
2.	poveruje svoju predsedníčku, aby beuodkladne postúpila toto rozhodnutie a správu gestorského výboru príslušnému orgánu v Maďarsku a Ilarii Salisovej.

